
Librálnak-e a rezonáns TNO-k?

Munkám során Naprendszerünk egyik legérdekesebb dinamikai problémájával foglalkoztam: a középmozgás rezonanciával. A Naptól körülbelül 43.75 AU távolságban 21 olyan transzneptun objektum (TNO) található, mely a Neptunusszal 7:4-es középmozgás rezonanciában áll, azaz a TNO és Neptunusz középmozgásainak aránya kis egész számok hányadosaként írható fel, valamint a Θ-val jelölt (hagyományos) rezonanciaváltozó librál. Azt tanulmányoztam, hogy a rezonancia jellemzésére bevezetett új, a pályaelemektől nem függő rezonanciaváltozóval (Φ) vizsgálva is megmarad-e a libráció ezen 21 rezonáns TNO esetében.
A kutatás során C-programok segítségével numerikusan integráltam a mozgásegyenleteket 1 millió évre, és a Θ és Φ rezonanciaváltozók időbeli viselkedését elemeztem. A hagyományos rezonanciaváltozó esetében a pályaelemek számításához a hattest-problémát kéttest-problémával kellett közelíteni, a pozíciószögeken alapuló rezonanciaváltozónál ezt a közelítést nem kellett elvégezni, így azt mondhatjuk, hogy utóbbi a valóságot jobban tükrözi.
Az adatok kiértékelésénél azt tapasztaltam, hogy a rezonanciaváltozók időbeli viselkedését jellemző T – Φ görbékben a librációs jelleg megmaradt, illetve a TNO pályája mentén is kialakultak ugyan a librációs szigetek, viszont a libráció amplitúdója olyannyira megnövekedett a pozíciószögeken alapuló rezonanciaváltozóval számolva, hogy a 21 TNO közül 18 esetében a librációs tartományok jelentősen átfedtek. Ez pedig azt jelenti, hogy a TNO és Neptunusz együttállása a kis égitest pályájának bármely pontján megtörténhet, nincsenek kitüntetett szigetek.
Munkám eredményeképpen elmondható, hogy található egy, a valósághoz közelebb álló olyan jellemzése a középmozgás rezonanciának, mellyel a 7:4-es rezonanciában álló transzneptun objektumok többsége nem librál.



